Svein Nordbotten

Svein Nordbotten (1928–2023) var en norsk informasjonsviter, statistiker og samfunnsøkonom.

Nordbotten ble uteksaminert som sosialøkonom fra Universitetet i Oslo i 1952, men fattet en tidlig interesse for statistikk og datateknologi. Han arbeidet i 20 år ved Statistisk sentralbyrå med ansvar for informasjonsteknologi og statistiske informasjonssystemer. Sammen med blant annet Ernst S. Selmer bidro han i arbeidet med å innføre personnummersystemet i Norge.

Den 1. januar 1972 begynte han som professor i informasjonsvitenskap ved Universitetet i Bergen (UiB), og ledet utviklingen av informasjonsvitenskapsfaget ved UiB. Høsten 1972 tok ni studenter den første deleksamenen i informasjonsvitenskap. I 1974 ble Institutt for informasjonsvitenskap opprettet under Nordbottens ledelse.

Nordbotten bidro til å definere faget innenfor en samfunnsfaglig kontekst. På grunn av manglende lærebøker utviklet Nordbotten og hans kolleger læremateriell for alle deler av faget. En av bidragsyterne i dette arbeidet ble senere hans kone, Joan.

I perioden 1979–1982 var Nordbotten leder av UN Statistics Division, FNs statistiske kontor i New York. Etter engasjementet i FN var Nordbotten i perioden 1983–1985 president i International Association for Statistical Computing (IASC).Svein Nordbotten, President of the IASC (1983–1985)  Fra 1989 til 1992 var Nordbotten dekan for det Det samfunnsvitenskapelige fakultet ved Universitetet i Bergen.

Nordbottens forskning involverte tema som informasjonssystemteorier, systemdynamikk, kunstig intelligens, ekspertsystemer, neurale nettverk og statistiske databaser. Etter han ble pensjonist utviklet han heldigitale kurs som ble tilbudt hovedfags-studenter i informasjonsvitenskap.

Fra 1999 var Nordbotten professor emeritus ved Universitetet i Bergen.

 St. Olavs Orden 
I 2020 ble han utnevnt til ridder av 1. klasse av St. Olavs Orden for sin samfunnsnyttige innsats.

 Referanser 

 Eksterne lenker 


 Presentasjon på UiBs sider
 Hjemmesiden til Svein Nordbotten & Associates

Kategori:Norske statsvitere
Kategori:Professorer ved Universitetet i Bergen
Kategori:Riddere av 1. klasse av St. Olavs Orden